Հավելված

Հայաստանի Հանրապետության կառավարության 2022 թվականի

 --------- --- - ի N --- -Ն որոշման

ԲԱԶՄԱԲՆԱԿԱՐԱՆ ՇԵՆՔԻ ԿԱՌԱՎԱՐՄԱՆ ԵՎ ՊԱՀՊԱՆՄԱՆ ԲՆԱԳԱՎԱՌՈՒՄ ՊԵՏԱԿԱՆ ՆՊԱՏԱԿԱՅԻՆ ԾՐԱԳՐԵՐԻ ԻՐԱԿԱՆԱՑՄԱՆ ՊԱՅՄԱՆՆԵՐԸ, ԱՌԱՆՁՆԱՀԱՏԿՈՒԹՅՈՒՆՆԵՐԸ, ԿԱՐԳԸ, ԱՅԴ ԾՐԱԳՐԵՐԻ ՖԻՆԱՆՍԱՎՈՐՄԱՆԸ ՊԵՏՈՒԹՅԱՆ, ԻՆՉՊԵՍ ՆԱԵՎ ՇԵՆՔԻ ՇԻՆՈՒԹՅՈՒՆՆԵՐԻ ՍԵՓԱԿԱՆԱՏԵՐԵՐԻ ՄԱՍՆԱԿՑՈՒԹՅԱՆ ՉԱՓԸ ԵՎ ԵՂԱՆԱԿԸ

1. Սույն փաստաթղթով հաստատվում են «Բազմաբնակարան շենքի կառավարման մասին» օրենքի 31-րդ հոդվածի 2-րդ մասով նախատեսված՝ բազմաբնակարան շենքի կառավարման և պահպանման բնագավառում անձանց կյանքին, առողջությանը, գույքին կամ շրջակա միջավայրին սպառնացող վտանգի (այսուհետ՝ վտանգ) վերացմանն ուղղված պետական նպատակային ծրագրերի (այսուհետ՝ նպատակային ծրագիր) իրականացման պայմանները, առանձնահատկությունները, կարգը, այդ ծրագրերի ֆինանսավորմանը պետության, ինչպես նաև շենքի շինությունների սեփականատերերի մասնակցության չափը և եղանակը:

2. Սույն փաստաթղթի իմաստով բազմաբնակարան շենքի կառավարման և պահպանման բնագավառում անձանց կյանքին, առողջությանը, գույքին կամ շրջակա միջավայրին սպառնացող վտանգ են հանդիսանում`

1) ընդհանուր բաժնային սեփականություն հանդիսացող գույքի հետ կապված վթարները և պատահարները, որոնք ունեն հրատապ վթարավերականգնողական աշխատանքների կարիք,

2) ընդհանուր բաժնային սեփականություն հանդիսացող գույքի այնպիսի մաշվածությունը կամ վնասվածությունը, որը կարող է հանգեցնել վտանգի առաջացման:

3. Նպատակային ծրագրերի իրականացման հիմնական պայմաններն են՝

1) սույն որոշման 2-րդ կետի՝

ա. 1-ին ենթակետում նշված դեպքերում՝ բազմաբնակարան շենքի կառավարման մարմնի ահազանգի առկայություն,

բ. 2-րդ ենթակետի համար՝ բազմաբնակարան շենքի տեխնիկական վիճակի վերաբերյալ շենքերի ու շինությունների տեխնիկական վիճակի հետազննության ոլորտում լիցենզավորված անձանց կողմից տրված եզրակացություն՝ սույն հավելվածի 2-րդ կետի 2-րդ ենթակետով նշված վտանգի առկայության մասին,

2) բազմաբնակարան շենքի շինությունների սեփականատերերի կողմից ընտրված՝ կառավարման մարմնի առկայություն,

3) «Բազմաբնակարան շենքի կառավարման մասին» օրենքով սահմանված պարտադիր վճարները և այլ վճարները շինությունների սեփականատերերի կողմից անկանխիկ եղանակով կատարելու նպատակով տվյալ բազմաբնակարան շենքի համար առանձին, բազմաբնակարան շենքի կառավարման մարմնի անվամբ բացված բանկային հաշվի առկայություն,

4) սեփականատերերի պարտադիր մասնակցություն։

4. Նպատակային ծրագրերի իրականացման հիմնական առանձնա-հատկություններն են՝

1) նպատակային ծրագրերին մասնակցելու համար բազմաբնակարան շենքի տեխնիկական վիճակի վերաբերյալ սույն կետի 2-րդ կետի 2-րդ ենթակետով նախատեսված եզրակացությունը պատվիրվում է բազմաբնակարան շենքի կառավարման մարմնի կողմից՝ ոչ ուշ, քան նպատակային ծրագրին մասնակցության հայտը ներկայացնելուն նախորդող մեկ տարվա ընթացքում, սեփականատերերի կողմից կատարվող պարտադիր վճարների շրջանակներում,

2) նպատակային ծրագրում ընդգրկվելու դեպքում սույն կետի 1-ին ենթակետով նախատեսված եզրակացությունը պատվիրելու համար վճարված գումարը դիտարկվում է որպես սեփականատերերի կողմից ապահովվող ֆինանսական մասնակցության մաս,

3) սույն հավելվածի 3-րդ կետով նշված պայմաններին բավարարելու դեպքում առաջնահերթությունը տրվում է այն բազմաբնակարան շենքին, որի սեփականատերերի մասնակցությունն ամենաբարձրն է:

5. Տվյալ համայնքի ավագանու կողմից կարող են հաստատվել նպատակային ծրագրի այլ պայմաններ և առանձնահատկություններ՝ կախված համայնքի բազմաբնակարան շենքերի խոցելիության (բազմաբնակարան շենքերի կառուցման տարեթիվ, կոնստուկտիվ տարրերի կամ ընդհանուր բաժնային սեփականություն հանդիսացող գույքի այլ տարրերի վիճակ և այլն) աստիճանից:

6. Նպատակային ծրագրերի շրջանակներում վտանգի վերացման աշխատանքները կազմակերպվում և ֆինանսավորվում են՝

1) սույն հավելվածի 2-րդ կետի 1-ին ենթակետում նշված դեպքերում՝

ա. «Բազմաբնակարան շենքի կառավարման մասին» օրենքի 10-րդ հոդվածի 1-ին մասի համաձայն՝ բազմաբնակարան շենքի կառավարման մարմնի կողմից՝ շինությունների սեփականատերերի կողմից կատարված պատադիր նորմերի շրջանակներում, կամ՝

բ. «Բազմաբնակարան շենքի կառավարման մասին» օրենքի 7-րդ հոդվածի 9-րդ մասի համաձայն՝ շինության սեփականատիրոջ կողմից և միջոցներով, նախօրոք՝ սույն օրենքով նախատեսված կարգով, իրազեկելով շենքի կառավարման մարմնին կամ շինության սեփականատերերին (կատարված վերացման ծախսերը պետք է հատուցվեն շինությունների սեփականատերերի կողմից այն չափով, որքան դրանք կլինեն հիմնավորված, համաչափ և չեն գերազանցի պատճառվելիք վնասի չափը թերությունները չվերացնելու դեպքում), կամ՝

գ. 10-րդ հոդվածի 6-րդ մասի համաձայն՝ համապատասխան համայնքի ղեկավարի կողմից՝ համայնքի միջոցներով, ստուգման կամ ահազանգ ստանալու դեպքում՝ նախօրոք այդ մասին ծանուցելով շինության սեփականատերերին և շենքի կառավարման մարմնին: Կատարված ծախսերը պետք է հատուցվեն շենքի շինությունների սեփականատերերի կողմից այն չափով, որքանով դրանք կլինեն հիմնավորված, համաչափ և չեն գերազանցի թերությունները չվերացնելու դեպքում պատճառվելիք վնասի չափը:

2) Սույն հավելվածի 2-րդ կետի 2-րդ ենթակետում նշված դեպքերում՝

ա. Հայաստանի Հանրապետության մարզերի բնակավայրերի բազմաբնակարան շենքերի համար՝ Հայաստանի Հանրապետության կառավարության 2006 թվականի նոյեմբերի 16-ի «Հայաստանի Հանրապետության պետական բյուջեից համայնքներին սուբվենցիաների տրամադրման կարգը հաստատելու մասին» N1708-Ն որոշմամբ հաստատված կարգով, իսկ պետության և բազմաբնակարան շենքի սեփականատերերի նվազագույն մասնակցության չափն՝ այդ կարգի 24-24.5 կետերի համաձայն,

բ. Երևան քաղաքի բազմաբնակարան շենքերի համար՝ Երևան քաղաքի ավագանու կողմից հաստատված կարգով, սույն որոշման 7-րդ կետի 1-ին ենթակետով սահմանված կարգով և միջոցների հաշվին:

7. Երևան համայնքի ավագանու կողմից հաստատված առանձին համայնքային նպատակային ծրագրերի շրջանակներում համայնքի ղեկավարը՝ Հայաստանի Հանրապետության տարածքային կառավարման և ենթակառուցվածքների նախարարության միջոցով, կարող է Հայաստանի Հանրապետության օրենսդրությամբ սահմանված կարգով Հայաստանի Հանրապետության կառավարության քննարկմանը ներկայացնել առաջարկություն՝ այդ ծրագրերի ֆինանսավորմանը «Երևան քաղաքում տեղական ինքնակառավարման մասին» օրենքի 73-րդ հոդվածի 1-ին մասի 24-րդ կետի և «Հայաստանի Հանրապետության բյուջետային համակարգի մասին» օրենքի 282-րդ հոդվածի 2-րդ կետի «գ» ենթակետի համաձայն պետական աջակցություն ցուցաբերելու մասին: